Peter Skaarup (DF), 1999-04-09:
For Dansk Folkeparti har det været afgørende i hele Kosovosituationen, at man har kunnet hjælpe humanitært, at man har kunnet sørge for, at der blev leveret mad, at der blev leveret huse, mulighed for, at de her flygtninge, der er kommet i den ulykkelige situation, kan blive hjulpet i nærområdet.
Og der lægger det forslag, regeringen er kommet med, jo op til, at man skal prøve at hjælpe Albanien med flygtningesituationen, at man skal nå frem til nogle af de flygtninge, der har svært ved at få fat i humanitær bistand, mad og lignende.
Og der er det for os i Dansk Folkeparti vigtigt at understrege, at vi vil være meget positivt indstillet over for, at man gør det. Vi takker så også for udenrigsministerens tilsagn om, at hvis den styrke på de 200 mand, som Danmark sender af sted, hvis dens mandat skal ændres i forhold til det, der står i bemærkningerne til beslutningsforslaget, så vil Folketinget blive inddraget og også Folketingssalen blive inddraget via et nyt beslutningsforslag.
Vi hæfter os ved, at man i bemærkningerne bl.a. konstaterer, at magtanvendelsen med denne her styrke skal være militært nødvendig, en sidste udvej, og skal ske efter forudgående varsel. Den skal desuden være proportional, ske på lavest muligt niveau og i videst muligt omfang uden følgeskader på civile.
Endelig er gengældelsesaktioner ikke tilladt.
Det burde overbevise SF og også Enhedslisten om, at det altså ikke er tanken, at dette her skal være forløberen for en landstyrke.
Og i givet fald, hvis det skal være det, så er det fuldstændig krystalklart, at Folketinget får lov til at se på den situation og den del af det en gang til.
Vi forudsætter i Dansk Folkeparti med det tilsagn, vi giver her i dag til princippet i, at man skal hjælpe flygtninge i nærområdet, at denne styrke ikke er forløberen for en landstyrke.
For vi går altså ikke ind for, at danske soldater skal involveres i en 5-, 10-, 20-, måske 50-årig konflikt på Balkan, som vi ikke har nogen mulighed for at løse via militære midler.
Men vi kan også godt se, at hvis der er serbiske styrker, der angriber flygtninge, angriber den nødhjælp, der bliver sendt frem til de pågældende mennesker, som er nødvendig, så er det altså også vigtigt, at der er mulighed for at beskytte styrken med militære midler.
Derfor skal man sørge for at vedtage det her forslag i dag, og vi håber sådan set, at hele Folketinget kunne være med til at stemme for forslaget.
Og det er jo altså i klar modstrid med et forslag som det her og andre forslag, Folketinget kommer til at tage stilling til løbende, nemlig at NATO har nye roller, Danmark har nye roller inden for NATO, og man skal altså være opmærksom på, at der kan være en større international indsats, som Danmark også skal tage del i.
Det virker altså selvmodsigende, at regeringen tror, at man kan skære ned på forsvaret i det omfang, der er tale om, og vel at mærke udhule en række poster på forsvarets budget ved hjælp af det forsvarsudspil, der er kommet, og der burde regeringen nok overveje, når regeringen selv erkender nødvendigheden af, at NATO har en ny rolle og man måske skal beskytte nødhjælp eller flygtninge i et område, at det så er vigtigt, at forsvaret fortsat har en moderniseret og en god form, så Danmark kan leve op til de forpligtelser, vi har over for omverdenen.
Så har det været fremme i debatten både fra SF og Enhedslisten, men mest fra Enhedslisten, at det var vigtigt, at der var et FN-mandat til sådan nogle ting som det her.
Dertil må vi så bare sige i Dansk Folkeparti, at er der nogen konflikter rundt omkring i verden, det kan være i Irak, det kan være i Kosovo, det kan være andre steder, hvor der ikke er andre muligheder, end at NATO agerer uden FN's indgriben, ja, så er det altså nødvendigt, at NATO kan gøre det, uden at FN giver et mandat til det.
Vi har set situationen i forbindelse med forskellige konflikter, hvor Rusland og Kina har vetoret i Sikkerhedsrådet og Rusland i givet fald i forskellige sammenhænge har vist sig villige til at bruge det pågældende veto
, og dér er FN altså handlingslammet.
Derfor er det vigtigt, at partierne herinde i Folketinget også tilkendegiver, at der altså kan være enkelte situationer, hvor NATO skal handle uden om FN.